Ta d tamuɣli n ccix Muḥend Ulḥusin, ɣef sɛaya akked cci, a cci d lfani, ur ilaq ara ɣef win yetturezqen akken ad yicenef yis, lweqt-nni n ccix Muḥend tella yiwet n taluft tecɣeb yakk medden, tamurt n leqbayel d tigellilt, lɣaci deg-s yeṭuqet, iḍrimen qlilit, deg wasmi id-kecmen irrumyen uɣalen ayen d teḥwiǧin medden ugaren zik, armi tuɣal yiwet n lḥirfa tuɣ akk tamurt, arṭal s tmarna, win yesɛan iḍrimen ad ten-irḍel iwin iḥwaǧen, meɛna s tmerna, timerna-nni mačči cwiṭ, ad tennernint mkul aseggas, ad uɣalent d timarna n tmerna alama tikwal ad yuɣal bu ṭlaba yettwalas afus aḍar, ad yerhen tamurt-is, ad as-tt-yawwi wina i as-iṛeḍlen.